ଏଚ୍ଆଇଭି ନିୟନ୍ତ୍ରଣର ଫଳପ୍ରଦ ଚିକିତ୍ସା ବ୍ୟବସ୍ଥା
ଉପକ୍ରମ
ଏଚ.ଆଇ.ଭି. ଏକ ମାରାତ୍ମକ ଭୂତାଣୁ ଯାହା ଶରୀରର ପ୍ରତିରକ୍ଷା ବ୍ୟବସ୍ଥାକୁ ଆକ୍ରମଣ କରି ରୋଗ ପ୍ରତିରୋଧକଶୀଳ ଜୀବକୋଷଙ୍କୁ ଅକାମୀ କିମ୍ବା ନିଷ୍ଟ କରିଦିଏ ।
ଏବେ ବୈଜ୍ଞାନିକମାନେ ଏହି ଭୂତାଣୁର ମୁଖ୍ୟ ଖାଦ୍ୟ ଜୀବକୋଷରେ ଉପଲବ୍ଧ କିଛି ଶର୍କରା ଓ ଅନ୍ୟ ପୋଷକତତ୍ତ୍ଵ ଯୋଗାଣ ଉତ୍ସକୁ ପ୍ରତିହତ କରି ଭୂତାଣୁକୁ ଅନାହାରରେ ମାରିଦେବା ପାଇଁ ଏକ ଅଭିନବ ବ୍ୟବସ୍ଥା ବିକଶିତ କରିଛନ୍ତି ।
ଏଚ.ଆଇ.ଭି. ଭୂତାଣୁ
ଏଚ.ଆଇ.ଭି. ଏକ ମାରାତ୍ମକ ଭୂତାଣୁ ଯାହା ଶରୀରର ପ୍ରତିରକ୍ଷା ବ୍ୟବସ୍ଥାକୁ ଆକ୍ରମଣ କରି ଶରୀରର ପ୍ରତିରକ୍ଷା ବ୍ୟବସ୍ଥାକୁ ଆକ୍ରମଣ କରି ରୋଗ ପ୍ରତିରୋଧକଶୀଳ ଜୀବକୋଷଙ୍କୁ ଅକାମୀ କିମ୍ବା ନିଷ୍ଟ କରିଦିଏ ।
ଏବେ ବୈଜ୍ଞାନିକମାନେ ଏହି ଭୂତାଣୁର ମୁଖ୍ୟ ଖାଦ୍ୟ ଜୀବକୋଷରେ ଉପଲବ୍ଧ କିଛି ଶର୍କରା ଓ ଅନ୍ୟ ପୋଷାକତତ୍ତ୍ଵ ଯୋଗାଣ ଉତ୍ସକୁ ପ୍ରତିହତ କରି ଭୂତାଣୁକୁ ଅନାହାରରେ ମାରିଦେବା ପାଇଁ ଏକ ଅଭିନବ ବ୍ୟବସ୍ଥା ବିକଶିତ କରିଛନ୍ତି ।
ଏଚ.ଆଇ.ଭି. ପାଇଁ ଗବେଷଣା
ଇଂଲଣ୍ଡର ନର୍ଥ ୱେଷ୍ଟର୍ନ ମେଡିସିନ୍ ଆଣ୍ଡ୍ ଭ୍ୟାଣ୍ଡରବୋଲ୍ଟ ୟୁନିଭର୍ସିଟିର କେତେକ ବୈଜ୍ଞାନିକ ଏ ଦିଗରେ ଗବେଷଣା କରି ଜାଣିବାକୁ ପାଇଛନ୍ତି ଯେ ଏହି ଭୂତାଣୁରୁ ଜୀବକୋଷରେ ଉପଲବ୍ଧ ଶର୍କରା ଉପାଦାନ ପ୍ରତି ପ୍ରବଳ ଆକର୍ଷଣ ରହିଛି ।
ଏହି  ଭୂତାଣୁ ବ୍ୟକ୍ତି ଶରୀରର ଏକ ସକ୍ରିୟ ରୋଗ ପ୍ରତିରୋଧକଶୀଳ ଜୀବକୋଷକୁ ଆକ୍ରମଣ କଲେ ଏହା ଜୀବକୋଷର ମୁଖ୍ୟତଃ ଶର୍କରା ଓ ଅନ୍ୟ ପୋଷାକତତ୍ତ୍ଵକୁ ଆହରଣ କରି ନିଜର ପ୍ରତିଲିପିକରଣ ଓ ବଂଶବୃଦ୍ଧି କରିଥାଏ ।
ଗବେଷକମାନେ ଏବେ ଜୀବକୋଷର ଶର୍କରା ଓ ଅନ୍ୟ ପୋଷକତତ୍ତ୍ଵ ଯୋଗାଣର ମୂଳ ଉତ୍ସ କ’ଣ ଜାଣି ପାରିଛନ୍ତି ।
ସେମାନେ ଏକ ନୂତନ ପଦାର୍ଥ ପ୍ରୟୋଗ କରି ଜୀବକୋଷର ଏହି ଶର୍କରା ଓ ପୋଷକତତ୍ତ୍ଵ ଯୋଗାଣ ମୂଳ ଉତ୍ସକୁ ନିଷ୍କ୍ରିୟ କରିବାକୁ ସକ୍ଷମ ହୋଇଛନ୍ତି ।
ଏହାଦ୍ୱାରା ଭୂତାଣୁର ଖାଦ୍ୟ ଆହରଣ ପ୍ରକ୍ରିୟା ଗୁରୁତର ବାଧାପ୍ରାପ୍ତ ହୋଇ ସେମାନଙ୍କ ମୃତ୍ୟୁ ଘଟୁଥିବାର ଲକ୍ଷ୍ୟ କରାଯାଇଛି ।
ଏଭଳି ପରିସ୍ଥିତିରେ ରୋଗୀ ଶରୀରରେ ଭୂତାଣୁର ପ୍ରତିଲିପିକରଣ ଦ୍ଵାରା ବଂଶବୃଦ୍ଧି ସମ୍ଭବ ହେଉ ନ ଥିବାରୁ ରୋଗ ଅଭିବୃଦ୍ଧିର ଆଶଙ୍କା ଯଥେଷ୍ଟ ହ୍ରାସ ପାଇଛି ।
ଏଚ.ଆଇ.ଭି.  ଭୂତାଣୁ ସାଧାରଣତଃ ମଣିଷ ଶରୀରର ସକ୍ରିୟ CD4+T’କୋଷ ଭଳି ରୋଗ ପ୍ରତିରୋଧକଶୀଳ ଜୀବକୋଷକୁ ଆକ୍ରମଣ କରି ବଂଶବିସ୍ତାର କରିଥାଏ ।
ଏହି ଜୀବକୋଷ ସବୁ ସକ୍ରିୟ ଥିବାରୁ ଅନୁପ୍ରବେଶକାରୀ ଭୂତାଣୁର ଉପସ୍ଥିତି ପ୍ରତି ପ୍ରତିକ୍ରିୟା ପ୍ରଦର୍ଶନ କରିଥାନ୍ତି ।
ଫଳରେ ଜୀବକୋଷର ଶର୍କରା ଓ ଅନ୍ୟ ମହର୍ତ୍ତ୍ଵ ପୂର୍ଣ୍ଣ ପୋଷାକତତ୍ତ୍ଵର ଯୋଗାଣର ମାତ୍ରା ଆଶାତୀତ ବୃଦ୍ଧିପାଏ ଯାହା ଉଭୟ ଜୀବକୋଷ ଓ ଭୂତାଣୁର ଅଭିବୃଦ୍ଧି ପାଇଁ ବ୍ୟବହୃତ ହୋଇଥାଏ ।
ଏହି ରୋଗ ପ୍ରତିରୋଧକଶୀଳ ଜୀବକୋଷଗୁଡିକରେ ଅଚାନକ ଶର୍କରା ଓ ମହତ୍ତ୍ଵପୂର୍ଣ୍ଣ ପୋଷାକତତ୍ତ୍ଵର ମାତ୍ର କାହିଁକି ବୃଦ୍ଧିପାଏ ଏପର୍ଯ୍ୟନ୍ତ ବୈଜ୍ଞାନିକଙ୍କ ନିକଟରେ ରହସ୍ୟମୟ ହୋଇ ରହିଥିଲା ।
ଏବେ ନର୍ଥ ୱେଷ୍ଟର୍ନ ମେଡ଼ିସିନ୍ ଆଣ୍ଡ୍ ଭ୍ୟାଣ୍ଡରବୋଲ୍ଟ   ୟୁନିଭର୍ସିଟିର ବୈଜ୍ଞାନିକମାନେ ଜାଣି ପାରିଛନ୍ତି ଯେ ଏଭଳି ପୋଷାକତତ୍ତ୍ଵର ମାତ୍ରାଧିକ ଉପସ୍ଥିତି ପାଇଁ ଜୀବକୋଷରେ ଥିବା ଏକ ଉପାଦାନ ଫସ୍ଫୋଲାଇଫେଜ୍(Phospholipase D1:PLD1) ଦାୟୀ ।
ସେମାନେ ପରୀକ୍ଷାମୂଳକ ଭାବେ ଏକ ଔଷଧ ପ୍ରୟୋଗ କରି ଏହି ପଦାର୍ଥର ଉତ୍ସକୁ ବନ୍ଦ କରିଦେବାକୁ ସକ୍ଷମ ହୋଇଛନ୍ତି ।
ଏହାଦ୍ୱାରା ଭୂତାଣୁର ଖାଦ୍ୟ ଯୋଗାଣ ପ୍ରକ୍ରିୟା ପ୍ରତିହତ ହୋଇ ସେମାନଙ୍କ ଅଭିବୃଦ୍ଧି ଓ ବଂଶ ବିସ୍ତାର ବାଧାପ୍ରାପ୍ତ ହେଉଥିବାର ଲକ୍ଷ୍ୟ କରାଯାଇଛି ।
ଏହି ପଦ୍ଧତି ମଧ୍ୟ ଶରୀରରେ ଭୂତାଣୁର ପ୍ରବେଶ ଦ୍ଵାରା ରୋଗପ୍ରତିରୋଧକଶୀଳ ଜୀବକୋଷଗୁଡିକର ଅସ୍ଵାଭାବିକ ଅଭିବୃଦ୍ଧିକୁ ପ୍ରତିହତ କରିବାକୁ ସକ୍ଷମ ହେଉଥିବା ଜଣାପଡିଛି ।
ଏବେ ବ୍ୟବହୃତ ଔଷଧସବୁ ଶରୀରରେ ରୋଗ ଅଭିବୃଦ୍ଧିକୁ ପ୍ରତିହତ କରିବାରେ ସକ୍ଷମ ହେଉଥିଲାବେଳେ ଭୂତାଣୁର ଅନୁପ୍ରଦେଶ ଦ୍ଵାରା ମାତ୍ରାଧିକ ସକ୍ରିୟତା ପ୍ରଦର୍ଶନ କରୁଥିବା ପ୍ରତିରୋଧକଶୀଳ କୋଷଗୁଡ଼ିକର ଅସ୍ଵାଭାବିକ ଅଭିବୃଦ୍ଧିକୁ ନିୟନ୍ତ୍ରଣାଧୀନ କରିବାକୁ ସକ୍ଷମ ହୋଇ ନ ଥାଏ ।
ଜୀବକୋଷର ଏଭଳି ଅନିୟନ୍ତ୍ରିତ ଅଭିବୃଦ୍ଧି ଦ୍ଵାରା  ଏଚ.ଆଇ.ଭି. ଭୂତାଣୁ ସମ୍ପୂର୍ଣ୍ଣ ବିଲୁପ୍ତ ନ ହୋଇ ଶରୀର ମଧ୍ୟରେ ଜୀବନସାରା ରହିଯାଏ ।
ସୁତରାଂ ପାରମ୍ପରିକ ଔଷଧ ସେବନ ଫଳରେ ଶରୀରରେ ଏଚ.ଆଇ.ଭି. ଭୂତାଣୁର ନିୟନ୍ତ୍ରଣ ସତ୍ତ୍ୱେ ରୋଗୀ ଶରୀରର କିଛି ଅଙ୍ଗପ୍ରତ୍ୟଙ୍ଗ ଫୁଲି ନଷ୍ଟ ହୋଇଯାଏ ।
ବୈଜ୍ଞାନିକଙ୍କ ଦ୍ଵାରା ବିକଶିତ ନୂତନ ଜ୍ଞାନକୌଶଳ ଶରୀରର ରୋଗ ପ୍ରତିରୋଧକଶୀଳ ଜୀବକୋଷର ଅଭିବୃଦ୍ଧି ହାରକୁ ନିୟନ୍ତ୍ରଣାଧୀନ କରୁଥିବାରୁ ଅଙ୍ଗପ୍ରତ୍ୟଙ୍ଗ ଅସ୍ଵାଭାବିକ ଫୁଲା ତଥା ତଜ୍ଜନିତ ଶରୀର ମଧ୍ୟରେ ଭୂତାଣୁର ଦୀର୍ଘଦିନ ସଂକ୍ରମଣ ପ୍ରକ୍ରିୟାକୁ ପ୍ରତିହତ କରିବ ବୋଲି ଆଶା କରାଯାଏ ।
ଏହି ବ୍ୟବସ୍ଥା ମଧ୍ୟ ଆଗାମୀ ଦିନରେ ପାରମ୍ପରିକ ଔଷଧସବୁ ସହ ମିଶି ଶରୀରରେ ପ୍ରତିରୋଧକଶୀଳହୀନତା ଜନିତ ରୋଗ ନିୟନ୍ତ୍ରଣ କ୍ଷେତ୍ରରେ ଏକ ଫଳପ୍ରଦ ଚିକିତ୍ସା ବ୍ୟବସ୍ଥା ରୂପେ ସାବ୍ୟସ୍ତ ହେବ ବୋଲି ବୈଜ୍ଞାନିକମାନେ ଆଶା ବାନ୍ଧିଛନ୍ତି ।
